രാജസ്ഥാനില് മന്ത്രിസഭ പുനഃസംഘടന ഉടനെന്ന് സൂചന ഗെഹ്ലോട്ടുമായി രാഹുലിന്റെ കൂടിക്കാഴ്ച ന്യൂഡല്ഹി: രാജസ്ഥാനില് മന്ത്രിസഭ പുന:സംഘടന ഉടനുണ്ടാകുമെന്ന് സൂചന നല്കി കോണ്ഗ്രസ് നേതാവ് രാഹുല് ഗാന്ധി മുഖ്യമന്ത്രി അശോക് ഗെഹ്ലോട്ടുമായി കൂടിക്കാഴ്ച നടത്തി. രാഹുലിന്റെ തുഗ്ലക് ലെയ്നിലെ വസതിയില് നടന്ന കൂടിക്കാഴ്ച ഒരുമണിക്കൂറോളം നീണ്ടുനിന്നു. എ.ഐ.സി.സി ജനറല് സെക്രട്ടറി പ്രിയങ്ക ഗാന്ധി, കെ.സി. വേണുഗോപാല്, അജയ് മാക്കന് എന്നിവര് രാഹുലിനെപ്പം യോഗത്തില് പങ്കെടുത്തു.കാബിനറ്റ് പുനസംഘടനയും സംഘടന നേതൃമാറ്റവും ചര്ച്ച ചെയ്യാനായാണ് രാഹുല് ഗെഹ്ലോട്ടിനെ കണ്ടതെന്നാണ് റിപ്പോര്ട്ടുകള്. പഞ്ചാബില് മുഖ്യമന്ത്രിയെ മാറ്റിയതിന് പിന്നാലെ രാജസ്ഥാനില് മന്ത്രിസഭ വികസിപ്പിക്കണമെന്നാവശ്യപ്പെട്ട് മുന് ഉപമുഖ്യമന്ത്രിയും പി.സി.സി അധ്യക്ഷനുമായിരുന്ന സചിന് പൈലറ്റ് ഹൈക്കമാന്ഡിനെ കണ്ടിരുന്നു. കാബിനറ്റ് പുന:സംഘടനക്കൊപ്പം സംസ്ഥാനത്തെ ബോര്ഡുകളിലേക്കും കോര്പറേഷനുകളിലേക്കും നിയമനങ്ങളും ഉടന് നടത്തണമെന്ന് പൈലറ്റ് ദീര്ഘകാലമായി ആവശ്യപ്പെടുന്നുണ്ട്. തന്റെ അടുത്ത അനുയായികള്ക്ക് അര്ഹമായ സ്ഥാനങ്ങള് നല്കണമെന്നാണ് അദ്ദേഹത്തിന്റെ ആവശ്യം. സംസ്ഥാനത്തെ സംഘടനാ നേതൃമാറ്റത്തിന്റെയും മന്ത്രിസഭ വിപുലീകരണത്തിന്റെയും റോഡ്മാപ്പ് തയാറാണെന്ന് കഴിഞ്ഞ മാസം അജയ് മാക്കന് പറഞ്ഞിരുന്നു.